钦定古今图书集成/明伦汇编/官常典/第121卷 > 孔希学
## 钦定古今图书集成/明伦汇编/官常典/第121卷 > 孔希学

按《阙里志》：“五十六代希学，字士行，年二十一。至正五
年，授中奉大夫，袭封衍圣公。元末兵起，誓不污乱，侍
父走燕南，召见，拜秘书卿，仍袭封焉。洪武元年，朝京
师，问以历代治理，条对甚悉。上嘉之，赐杂彩六端，即
命回守祖庭。是年十二月，授资善大夫，袭封衍圣公。
岁入觐，赐予稠叠，恩礼益隆。岁旦万国来朝，特命班”
列。上相始至，中使慰劳馆馈，虽童隶无不沾给。祖庭
兵后，廊庑圮坏，祭田荒芜，官赋征逼，条理复故。礼器、
乐器、佾舞仪式，次第毕举，皆希学请也。卒年四十七。
朝廷遣使致祭，葬墓西北。生子二：讷、谞。洪武六年八
月二十九日，上御端门，文武百官早朝，召衍圣公孔
希学问曰：“尔年几何？”对曰：“臣三十有九。”上曰：“今去尔
祖孔子历年几何？”对曰：“仅二千年。”上曰：“年代虽远，而
人尊敬如一日，何也？为尔祖明纲常，兴礼乐，正彝伦，
所以为帝者师，为常人教传至万世，其道不可废也。
且尔祖无所不学，无所不通，故得为圣人。如问《礼》于
老聃，学琴于师襄之类。此谓学无常师。”非特如此，楚
王渡江得一物，其大如斗，其赤如日，其甜如蜜，众皆不知。遣使问于尔祖曰：“此萍实也。”问何以知之，尔祖
曰：“昔闻诸童谣云：‘童子之言，尔祖尚记之不忘，况道
德之奥者乎？今尔袭封，爵至上公，不为不荣矣。此非
尔祖之遗荫与？朕以尔孔子之裔，不欲于流内铨注，
以政事烦尔，正为保全尔也。尔若不读书，孤朕意矣。
且人’”年自八岁至弱冠，多昏蒙未开，不肯向学。自冠
至壮年有室，血气正盛，百为营营，亦无暇好学。尔亦
四十，志虑渐凝定，见识渐老成，正好读圣人之书，亲
近名师良友，蚤夜讲明道义，必期有成。学成之后，四
方之人知尔之能，俱来执经问难，且曰：“此无愧孔氏
子孙者，岂不美与！”然四体之动，乃德之符，“步履进退，
亦必用安详，不可攲斜飞舞，久久习熟，遂为端人正
士。朕今婉曲教尔，尔其自择还家，亦以此教子孙可
也。勉之哉，勉之哉！”